Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τις μηχανές και για τροποποίηση της οδηγίας 95/16/ΕΚ"

(2001/C 311/01)

Στις 23 Μαρτίου 2001 και σύμφωνα με το άρθρο 262 της Συνθήκης ΕΚ, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Εσωτερική αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 25 Ιουλίου 2001 με βάση εισηγητική έκθεση του κ. De Vadder.

Κατά την 384η σύνοδο ολομέλειας (συνεδρίαση της 12ης Σεπτεμβρίου 2001) η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Περίληψη της γνωμοδότησης

1.1. Η ΟΚΕ διερωτάται αν η αναθεώρηση της οδηγίας για τις μηχανές πραγματοποιείται την κατάλληλη στιγμή. Τίθεται το ερώτημα αν έχει αποκτηθεί ικανοποιητική πείρα για να πραγματοποιηθεί παρόμοια αναθεώρηση. Προπαντός, δεν τονίζεται ότι η εφαρμογή της υφιστάμενης οδηγίας προκαλεί μεγάλα προβλήματα.

1.2. Κατόπιν αναλυτικότερης μελέτης της προτεινόμενης οδηγίας, η ΟΚΕ συνάγει, επίσης, ότι οι τροποποιήσεις που προτείνει η Επιτροπή δεν θα συμβάλουν στην πλήρη επίτευξη του επιδιωκόμενου στόχου της απλοποίησης και ότι οι ρυθμίσεις θα παραμείνουν πολύπλοκες.

1.3. Ωστόσο, διαπιστώνονται ορισμένα θετικά σημεία των νέων οδηγιών, όπως:

- επιλέγεται η ανασύνταξη της ισχύουσας οδηγίας αντί της τροποποίησης των υφιστάμενων κειμένων, γεγονός το οποίο συμβάλλει στη σαφήνεια του κειμένου·

- επιδιώκεται η καλύτερη οριοθέτηση του πεδίου εφαρμογής και δίνεται ιδιαίτερη σημασία στην αλληλοεπικάλυψη με την οδηγία "Χαμηλή τάση" 73/23/ΕΟΚ·

- διευρύνεται το πεδίο εφαρμογής σε ορισμένα φορητά μηχανήματα με εκρηκτικό φορτίο, στα αναβατόρια για την ανέλκυση προσώπων ή αγαθών και στις μηχανές για την ανέλκυση προσώπων μειωμένης κινητικότητας·

- έγιναν ορισμένες βελτιώσεις όσον αφορά τον ορισμό των εννοιών και τις διαδικασίες·

- για τις οιονεί μηχανές προβλέπεται ένα έντυπο οδηγιών συναρμολόγησης·

- προβλέπεται η ενίσχυση της συνεργασίας των κρατών μελών όσον αφορά την ανταλλαγή πληροφοριών σχετικά με την εποπτεία της αγοράς.

1.4. Η γενική εντύπωση της ΟΚΕ παραμένει ότι η πρόταση χρειάζεται ακόμη πολλές βελτιώσεις και διευκρινίσεις. Για το σκοπό αυτό υποβάλλει ορισμένες προτάσεις προκειμένου να ορισθεί ακριβέστερα το πεδίο εφαρμογής και να επιτευχθεί μεγαλύτερη σαφήνεια στους ορισμούς, τις διαδικασίες και την ορολογία.

2. Εισαγωγή

2.1. Η πρόταση αφορά την αναθεώρηση της οδηγίας 98/37/ΕΚ του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την προσέγγιση της νομοθεσίας των κρατών μελών σχετικά με τις μηχανές (κοινώς αποκαλούμενη οδηγία "Μηχανές").

2.2. Στόχος της αναθεώρησης αυτής είναι, αφενός, η βελτίωση της ασφάλειας δικαίου θέτοντας στη διάθεση των προσώπων που είναι επιφορτισμένα με την τήρηση και τον έλεγχο της εφαρμογής της οδηγίας, ένα πιο σαφές κείμενο και, αφετέρου, ο ακριβέστερος προσδιορισμός του πεδίου εφαρμογής. Από αυτή την άποψη ο στόχος είναι να επιτευχθεί όσο το δυνατόν υψηλότερο επίπεδο ασφάλειας και προστασίας της υγείας.

2.3. Κατά την αναθεώρηση ελήφθησαν επίσης σε μεγάλο βαθμό υπόψη οι προτάσεις που διατύπωσε η ομάδα εμπειρογνωμόνων υψηλού επιπέδου υπό την προεδρία του κ. Bernhard Molitor(1). Ορισμένες από τις παρατηρήσεις αυτές είχαν γενικότερο χαρακτήρα και αφορούσαν το σύνολο των οδηγιών, ενώ άλλες αφορούσαν ειδικότερα την οδηγία "Μηχανές".

2.4. Λαμβανομένης υπόψη της σπουδαιότητας και του πλήθους των εν λόγω τροποποιήσεων, αλλά και προκειμένου να διασφαλιστεί μεγαλύτερη διαφάνεια του κειμένου, η πρόταση οδηγίας εμφανίζεται κυρίως ως ανασύνταξη της οδηγίας 98/37/ΕΚ και όχι ως απλή τροποποιητική οδηγία. Η διεύρυνση του πεδίου εφαρμογής συνεπάγεται επίσης μια τροποποίηση της οδηγίας 95/16/ΕΚ σχετικά με τους ανελκυστήρες.

2.5. Η πρόταση αναθεώρησης της οδηγίας "μηχανές" βασίζεται στο άρθρο 95 της Συνθήκης, με το οποίο θεσπίζονται οι αρχές λειτουργίας της εσωτερικής αγοράς. Η οδηγία διασφαλίζει την ελεύθερη κυκλοφορία των μηχανών που εμπίπτουν στο πεδίο εφαρμογής της και οι οποίες πληρούν τις βασικές απαιτήσεις ασφάλειας, υγείας και προστασίας των καταναλωτών που ορίζονται σ' αυτή.

2.6. Η πρόταση οδηγίας δεν έχει μεγάλη σημασία μόνο για τη βιομηχανία μηχανών, δηλαδή τον τομέα που περιλαμβάνει τις μηχανές, τις μηχανικές διατάξεις και τα δομικά τους στοιχεία. Παράγοντας αγαθά εξοπλισμών απαραίτητα για άλλους τομείς (π.χ. για τη γεωργία, τις μεταλλευτικές εκμεταλλεύσεις, τον κατασκευαστικό τομέα, τις μεταφορές και όλους τους άλλους βιομηχανικούς κλάδους), ο τομέας των μηχανικών κατασκευών διαδραματίζει καθοριστικό ρόλο στο σύνολο της οικονομίας, δεδομένου ότι η ανταγωνιστικότητα των υπόλοιπων τομέων της οικονομίας εξαρτάται κατά μεγάλο μέρος από τους εξοπλισμούς και τις εγκαταστάσεις που προμηθεύει η βιομηχανία μηχανικών κατασκευών.

2.7. Η σημασία της παρούσας πρότασης έγκειται, επίσης, στη μείωση του κοινωνικού κόστους που συνεπάγονται τα ατυχήματα κατά τη χρήση μηχανών. Ο αριθμός των ατυχημάτων μπορεί να περιοριστεί στο ελάχιστο μέσω της ενσωμάτωσης της ασφάλειας τόσο κατά τον σχεδιασμό όσο και κατά την κατασκευή των μηχανών, καθώς επίσης μέσω της κατάλληλης εγκατάστασης και συντήρησης.

2.8. Όσον αφορά το περιεχόμενο της νέας πρότασης οδηγίας, εκτός από τον καλύτερο ορισμό των επιμέρους εννοιών και την αποσαφήνιση των διαδικασιών, θα πρέπει να επισημανθούν τρεις σημαντικές τροποποιήσεις του πεδίου εφαρμογής:

- Ένταξη στο πεδίο εφαρμογής των φορητών μηχανημάτων με εκρηκτικό φορτίο των οποίων το εκρηκτικό φορτίο δεν επενεργεί άμεσα στο εξάρτημα, όπως πιστόλια καρφώματος, σφαγής, σημάδευσης κ.λπ. Τα μηχανήματα αυτά δεν συμπεριλαμβάνονταν έως σήμερα στο πεδίο εφαρμογής, επειδή θεωρούνταν πυροβόλα όπλα, μολονότι ανταποκρίνονται πλήρως στον ορισμό της οδηγίας.

- Ένταξη στο πεδίο εφαρμογής των ανελκυστήρων εργοταξίου. Η ευρωπαϊκή νομοθεσία δεν ρυθμίζει καθόλου τα μηχανήματα αυτά.

- Μηχανές για την ανέλκυση προσώπων με μειωμένη κινητικότητα.

3. Γενικές παρατηρήσεις

3.1. Η ΟΚΕ διερωτάται αν η στιγμή αυτή για την αναθεώρηση της οδηγίας για τις μηχανές είναι η κατάλληλη. Η οδηγία αυτή δεν εφαρμόζεται παρά μόνο από το 1995 και για ορισμένες μηχανές μάλιστα μόλις από το 1997. Διερωτάται κανείς αν η πείρα που έχει αποκτηθεί είναι αρκετή για μια νέα αναθεώρηση. Από την άλλη πλευρά, δεν πρέπει να λησμονείται το γεγονός ότι μεγάλος αριθμός επιχειρήσεων (κατασκευαστές, επιχειρήσεις τοποθέτησης και χρήστες) υποχρεώθηκαν να καταβάλουν μεγάλες προσπάθειες προκειμένου να προσαρμοστούν σε μια τόσο περίπλοκη ρύθμιση. Φαίνεται λοιπόν παράδοξο να επιδιώκεται μια νέα τροποποίηση τη στιγμή που μόλις ολοκληρώθηκε η σωστή εφαρμογή της οδηγίας.

3.2. Κατόπιν αναλυτικότερης μελέτης της προτεινόμενης οδηγίας, η ΟΚΕ θεωρεί, ωστόσο, θετική την επιλογή της Επιτροπής να προβεί στην ανασύνταξη του κειμένου λόγω των πολυάριθμων τροποποιήσεων και διευκρινίσεων που υπέστη η οδηγία 98/37/ΕΚ, η οποία αποτελεί άλλωστε και κωδικοποίηση της αρχικής οδηγίας 89/392/ΕΟΚ και των τροποποιήσεών της. Η εντελώς νέα σύνταξη του κειμένου βελτιώνει τη διαφάνεια και, συνεπώς, διευκολύνει σημαντικά την ανάγνωση, την κατανόηση, την αντίληψη και την εφαρμογή της οδηγίας. Η ΟΚΕ επιθυμεί να τονίσει, επίσης, ότι απαιτούνται προσπάθειες για κατάρτιση στο ακόμη περίπλοκο αυτό θέμα.

3.3. Η Επιτροπή υιοθέτησε σε μεγάλο βαθμό τις προτάσεις που υπέβαλε η ομάδα εμπειρογνωμόνων υπό την προεδρία του Bernhard Molitor σχετικά με την οδηγία "Μηχανές". Στόχος των προτάσεων αυτών ήταν η απλούστευση της οδηγίας. Η ΟΚΕ έχει, ωστόσο, την εντύπωση ότι η προτεινόμενη νέα οδηγία δεν ανταποκρίνεται πλήρως στον στόχο αυτό και είναι ακόμα πολύ πολύπλοκη. Ζητά, συνεπώς, από την Επιτροπή, ύστερα από διαβούλευση, να μην επιβαρύνει ακόμη περισσότερο το υφιστάμενο κείμενο και να είναι προσεκτική και "σώφρων" κατά την προσαρμογή των κειμένων.

3.4. Η πρόταση οδηγίας βασίζεται στο άρθρο 95 της Συνθήκης και επιδιώκει τη διασφάλιση της ελεύθερης κυκλοφορίας των μηχανών. Ο στόχος αυτός επιτυγχάνεται μέσω της πρότασης ορισμένων τροποποιήσεων, συγκεκριμένα της διεύρυνσης του πεδίου εφαρμογής στα φορητά μηχανήματα με εκρηκτικό φορτίο, στους ανελκυστήρες εργοταξίων για την ανέλκυση προσώπων και αγαθών και στις μηχανές για την ανέλκυση προσώπων με μειωμένη κινητικότητα (και συνεπώς την τροποποίηση της οδηγίας 95/16/ΕΚ σχετικά με τους ανελκυστήρες) διότι δεν υφίσταται καμία ευρωπαϊκή νομοθεσία σχετικά με τις μηχανές αυτές.

3.5. Η επιδίωξη ακριβέστερης οριοθέτησης του πεδίου εφαρμογής, καλύτερου ορισμού των εννοιών και σαφέστερων των διαδικασιών αποτελεί μια θετική προσέγγιση, χάρη στην οποία αυξάνεται η ασφάλεια δικαίου. Έτσι, προσδιορίστηκαν καλύτερα οι έννοιες "μηχανές", "διάθεση στην αγορά", "έναρξη χρήσεως", "κατασκευαστής" και "εντολοδόχος". Ωστόσο, εξακολουθούν να υπάρχουν ορισμένες ασάφειες (π.χ. η εξαίρεση όλων των κινητήρων). Αναμφίβολα το πεδίο εφαρμογής και οι νέοι ορισμοί επιδέχονται περαιτέρω βελτίωση. Το θέμα αυτό εξετάζεται αναλυτικότερα στις ειδικές παρατηρήσεις της παρούσας γνωμοδότησης και ιδιαίτερα σε εκείνες που αφορούν τα άρθρα 1 και 2.

3.6. Όσον αφορά τις οιονεί μηχανές, οι προτεινόμενες διευκρινίσεις συμπεριλαμβάνουν την κατάρτιση οδηγιών συναρμολόγησης. Η ΟΚΕ, μολονότι κρίνει ότι αυτό αποτελεί βελτίωση σε σχέση με την παρούσα κατάσταση, τονίζει ότι μένουν ακόμα πολλά θέματα που πρέπει να διευκρινιστούν.

3.7. Ιδιαίτερη προσοχή δόθηκε στην αλληλοεπικάλυψη με την τροποποιημένη οδηγία 73/23/ΕΟΚ σχετικά με το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως [άρθρο 1, παράγραφος 2, στοιχείο (ι)]. Το κείμενο αποτελεί βελτίωση, αλλά μπορεί να διασαφηνιστεί περαιτέρω.

3.8. Ευθυγραμμίστηκαν επίσης οι διαδικασίες αξιολόγησης της πιστότητας προς την οδηγία. Η απλοποιημένη διαδικασία για τις μηχανές όταν δεν υπάρχει πρακτικό αποτέλεσμα της οδηγίας, η οποία προβλέπεται στο άρθρο 12, παράγραφος 2, είναι θετική. Ωστόσο, η ΟΚΕ κρίνει ότι η διαδικασία που προτείνεται στο άρθρο 12, παράγραφος 4 για τις μηχανές που μνημονεύονται στο παράρτημα IV ("επικίνδυνες" μηχανές) μπορεί να απλουστευθεί ακόμα περισσότερο για τον κατασκευαστή.

3.9. Σχετικά με τη διενέργεια της αξιολόγησης της πιστότητας των μηχανών ενόψει της διάθεσής τους στην αγορά (άρθρο 14), το σχέδιο οδηγίας υπογραμμίζει τις απαιτήσεις που πρέπει να θέτουν τα κράτη μέλη κατά την αναγνώριση των οργανισμών στους οποίους έχουν αναθέσει τη διενέργεια της αξιολόγησης αυτής. Η ΟΚΕ κρίνει απαραίτητο να ανακαλείται η αναγνώριση των οργανισμών οι οποίοι έχουν επανειλημμένα εκδώσει δηλώσεις πιστοποίησης για πρότυπα μηχανήματα τα οποία δεν ανταποκρίνονται στα βασικά κριτήρια ασφάλειας και προστασίας της υγείας και να ενημερώνουν τα κράτη μέλη την Επιτροπή σχετικά με την ανάκληση αυτή.

3.10. Η ΟΚΕ εκφράζει επίσης την ικανοποίησή της για τη διευκρίνιση ότι απαγορεύεται η επίθεση στις μηχανές σημάνσεων παραπλανητικών ή σημάνσεων που καθιστούν λιγότερο ευδιάκριτη, ευανάγνωστη ή κατανοητή τη σήμανση "CE" (άρθρο 16).

3.11. Η ΟΚΕ επιδοκιμάζει επίσης ιδιαίτερα το γεγονός ότι ενισχύεται η συνεργασία των κρατών μελών με σκοπό την ανταλλαγή πληροφοριών σχετικά με την εποπτεία της αγοράς, όπως προβλέπεται στο άρθρο 19.

3.12. Τέλος, η ΟΚΕ επισημαίνει ότι η μετάφραση του κειμένου στις διάφορες γλώσσες δεν είναι ακριβής (ιδιαίτερα η ολλανδική μετάφραση).

4. Ειδικές παρατηρήσεις

4.1. Άρθρο 1

4.1.1. Το άρθρο 1, παράγραφος 1, στοιχείο (β) αφορά μόνο τα οχήματα που χρησιμοποιούνται στα αεροδρόμια και στην εξορυκτική βιομηχανία, ενώ το άρθρο 1 παράγραφος 2, στοιχείο (ε) εξαιρεί από το πεδίο εφαρμογής όλα τα μεταφορικά μέσα, με αποτέλεσμα πολυάριθμες κατηγορίες οχημάτων να μην εμπίπτουν πλέον στο πεδίο εφαρμογής της ισχύουσας ρύθμισης (π.χ. οχήματα που δεν χρησιμοποιούνται ποτέ σε δημόσιες οδούς). Η ισχύουσα οδηγία 98/37, άρθρο 1, παράγραφος 3, 9η παύλα είναι σαφέστερη σχετικά με το θέμα αυτό.

Η ΟΚΕ συνιστά γι' αυτό να διατηρηθεί η παλαιά ορολογία.

4.1.2. Στο άρθρο 1, παράγραφος 2, στοιχείο (α) δεν λαμβάνεται υπόψη το γεγονός ότι ορισμένα εξαρτήματα ή εξοπλισμοί μπορούν επίσης να χρησιμοποιηθούν για την κατασκευή νέων μηχανών. Η τελική χρήση των εξαρτημάτων αυτών είναι άγνωστη.

Η ΟΚΕ προτείνει να διευκρινίζεται στις οδηγίες ότι τα εξαρτήματα αυτά προορίζονται αποκλειστικά για την αντικατάσταση εξαρτημάτων παρόμοιων εξοπλισμών.

Εξάλλου, η ΟΚΕ κρίνει ότι δεν διευκρινίζεται σαφώς αν πρέπει ή όχι να διατίθενται και οδηγίες χρήσης.

4.1.3. Το άρθρο 1, παράγραφος 2, στοιχείο (β) εξαιρεί τον ειδικό εξοπλισμό πανηγύρεων και πάρκων αναψυχής. Η ΟΚΕ κατανοεί τους λόγους εξαίρεσής του στην παρούσα οδηγία, αλλά συνιστά να προβλεφθεί ενδεχομένως σε μια άλλη οδηγία ρύθμιση για τον εν λόγω εξοπλισμό. Για τον εξοπλισμό αυτό δεν υφίσταται καμία νομοθεσία σε ευρωπαϊκή κλίμακα.

4.1.4. Η έννοια "μεταφορικά μέσα" στην οποία αναφέρεται το άρθρο 1, παράγραφος 2, στοιχείο (ε) δεν είναι σαφής και μπορεί να δημιουργήσει σύγχυση. Δεν διευκρινίζεται π.χ. αν η έννοια αυτή περιλαμβάνει τους δασικούς και γεωργικούς ελκυστήρες (οδηγία 98/37/ΕΚ άρθρο 1, παράγραφος 3, 12η παύλα) ή τα πλοία θαλάσσης και τους εξοπλισμούς τους (οδηγία 98/37/ΕΚ άρθρο 1, παράγραφος 3, 10η παύλα). Η ΟΚΕ ζητά να διατηρηθεί η παλαιότερη ορολογία.

4.1.5. Στο άρθρο 1, παράγραφος 2, στοιχείο (ι) θα πρέπει να διευκρινιστεί ότι πρόκειται για "ηλεκτρικές και ηλεκτρονικές" συσκευές. Στο αγγλικό κείμενο αναφέρεται ο όρος "household appliances", ενώ στη γαλλική μετάφραση "appareils électroménagers".

4.1.6. Όσον αφορά πάντα το άρθρο 1, παράγραφος 2, στοιχείο (ι), η ΟΚΕ προτείνει να συμπεριληφθεί στον ορισμό των ηλεκτρικών οικιακών συσκευών ένας προσδιορισμός της ισχύος τους. Αυτό μπορεί να γίνει μέσω της διαδικασίας που περιγράφεται στο άρθρο 8.

4.1.7. Το άρθρο 1, παράγραφος 2, στοιχείο (ιβ) αναφέρεται στους κινητήρες παντός τύπου. Η ΟΚΕ είναι της γνώμης ότι μόνο οι ηλεκτρικοί κινητήρες πρέπει να αποκλειστούν από το πεδίο εφαρμογής της οδηγίας, δεδομένου ότι καλύπτονται από την οδηγία 73/23/ΕΟΚ. Οποιοσδήποτε άλλος τύπος κινητήρων (υδροκινητήρες, υδραυλικοί κινητήρες, ατμοσφαιρικοί κινητήρες κ.λπ.) εμπίπτουν ωστόσο στην οδηγία αυτή και πρέπει να θεωρούνται "οιονεί μηχανές".

4.2. Άρθρο 2

4.2.1. Στο άρθρο 2 στοιχείο (γ) αναφέρεται ο όρος "εργαλείο". Η ΟΚΕ συνιστά να οριστεί η έννοια του εργαλείου.

4.2.2. Το άρθρο 2, στοιχείο (γ) αναφέρεται στους εναλλάξιμους εξοπλισμούς, οι οποίοι συναρμολογούνται μετά την έναρξη χρήσεως. Η ΟΚΕ είναι της γνώμης ότι οι λέξεις "μετά την έναρξη χρήσεως" θα πρέπει να αντικατασταθούν από τις λέξεις "μετά τη διάθεση στην αγορά".

4.2.3. Σχετικά με το άρθρο 2, στοιχείο (δ), περίπτωση (iv), η ΟΚΕ διαπιστώνει ότι όσον αφορά το σύστημα απαγωγής καπνού ή σκόνης δεν γίνεται καμία αναφορά στην ασφάλεια ή στην υγεία, ενώ σε όλες τις άλλες συνιστώσες ασφαλείας που αναφέρονται στο άρθρο αυτό συμπεριλαμβάνονται οι εν λόγω όροι.

4.2.4. Στο άρθρο 2, στοιχείο (α) και άρθρο 2, στοιχείο (θ) αναφέρεται ο όρος "σύστημα μεταδόσεως της κίνησης". Δεν είναι σαφές τι εννοείται με τον όρο αυτό. Η ΟΚΕ ζητεί, επομένως, να παρασχεθεί ένας ορισμός του.

4.2.5. Στο άρθρο 2, στοιχείο (ε) παρέχεται ο ορισμός του "ανυψωτικού εξαρτήματος" (στα αγγλικά "lifting accessory", στα γαλλικά "accessoire de levage"). Στο παράρτημα 1, σημείο 4.1.1 δίνεται ο ορισμός της έννοιας "ανυψωτική εργασία". Αντιθέτως, στο άρθρο 2, στοιχείο (α), περίπτωση (iv) αναφέρεται ο όρος "ανυψωτικό μηχάνημα" ("lifting apparatus", "appareil de levage") και στο άρθρο 2, στοιχείο (δ), περιπτώσεις (vi) και (vii) αναφέρεται ο όρος "ανυψωτικά μηχανήματα" ("lifting appliances", "appareil de levage").

Η ΟΚΕ παρατηρεί ότι δεν παρέχονται οι αντίστοιχοι ορισμοί.

4.2.6. Σύμφωνα με το άρθρο 2 στοιχείο (θ), οι οιονεί μηχανές είναι σύνολα τα οποία σχεδόν αποτελούν μηχανή. Η ΟΚΕ θεωρεί ότι η λέξη "σχεδόν" πρέπει να διευκρινιστεί, διαφορετικά θα δημιουργηθεί ένα νέο νομικό κενό.

4.2.7. Το άρθρο 2, στοιχεία (ι) και (ια) αναφέρονται μόνο σε μηχανές. Προφανώς παραβλέπεται το γεγονός ότι η οδηγία ισχύει και για το άρθρο 2, στοιχεία (α) έως και (θ) (οιονεί μηχανές), καθώς επίσης για τα οχήματα που αναφέρονται στο άρθρο 1, στοιχείο (β). Η ΟΚΕ είναι της γνώμης ότι πρέπει να προστεθούν αυτές οι αναφορές.

4.2.8. Η ΟΚΕ κρίνει ότι το άρθρο 2, στοιχείο (ια) έχει διατυπωθεί με υπερβολικά περίπλοκο τρόπο. Στην πρώτη πρόταση αναφέρονται τα άτομα που είναι αρμόδια για τον σχεδιασμό και την κατασκευή μηχανής. Γεγονός το οποίο σημαίνει ότι οι κατασκευαστές δεν έχουν πλέον τη δυνατότητα να θέσουν το εμπορικό τους σήμα ή το όνομά τους στη μηχανή, εάν δεν την έχουν σχεδιάσει ή κατασκευάσει οι ίδιοι.

4.2.8.1. Στο στοιχείο (ια), περίπτωση (i) γίνεται και πάλι λόγος για τα πρόσωπα που σχεδιάζουν ή αναθέτουν τη σχεδίαση, κατασκευάζουν ή αναθέτουν τη κατασκευή. Προτείνεται να αναδιατυπωθεί σαφέστερα το σημείο αυτό, έτσι ώστε να μην δημιουργείται σύγχυση.

4.2.9. Η ΟΚΕ παρατηρεί ότι, όπως προκύπτει από τους ορισμούς, κανένα πρόσωπο δεν μπορεί να θεωρηθεί κατασκευαστής, εάν δεν έχει αναλάβει την ευθύνη. Προτείνει γι' αυτό να αποκατασταθεί με την κατάλληλη προσαρμογή η πολύ πιο σαφής διαδικασία του άρθρου 8, παράγραφος 7 της οδηγίας 98/37/ΕΚ, η οποία αναφέρει συγκεκριμένα τα εξής: "Στις περιπτώσεις κατά τις οποίες ούτε ο κατασκευαστής, ούτε ο εγκαταστημένος στην κοινότητα εντολοδόχος του τήρησαν τις υποχρεώσεις των παραγράφων 1 έως 6, οι υποχρεώσεις αυτές βαρύνουν κάθε άτομο που διαθέτει μηχανή ή το εξάρτημα ασφαλείας στην αγορά εντός της κοινότητας. Τις ίδιες υποχρεώσεις υπέχουν και τα άτομα που συναρμολογούν μηχανές ή μέρη μηχανών ή εξαρτήματα ασφαλείας διαφορετικής προέλευσης ή που κατασκευάζουν τη μηχανή ή το εξάρτημα ασφαλείας για δική τους χρήση".

4.3. Άρθρο 6

Η ΟΚΕ είναι της γνώμης ότι το άρθρο 6, παράγραφος 3 δεν πρέπει να ισχύει μόνο για τις ετήσιες εμποροπανηγύρεις και τις εκθέσεις, αλλά και κατά τη διάρκεια δοκιμών. Η ΟΚΕ επιθυμεί, εξάλλου, αυστηρότερα μέτρα που θα παρακινήσουν τα κράτη μέλη να ασκούν αυστηρότερο έλεγχο της τήρησης των καθορισμένων προϋποθέσεων.

4.4. Άρθρο 8

4.4.1. Η ΟΚΕ παρατηρεί ότι για τα στοιχεία (α), (β), (γ) και (δ) του άρθρου 8 εφαρμόζεται μία διαδικασία, σύμφωνα με την οποία οι αποφάσεις πρέπει να λαμβάνονται εντός 3 μηνών (άρθρο 22, παράγραφος 3). Η διαδικασία αυτή αφορά την ενημέρωση των καταλόγων των δομικών στοιχείων ασφαλείας ή των μηχανών και τους τρόπους συνεργασίας των κρατών μελών. Η ΟΚΕ κρίνει ότι δεν χρειάζεται να οριστεί οπωσδήποτε προθεσμία.

4.5. Άρθρο 9

4.5.1. Σύμφωνα με το άρθρο αυτό, τα κράτη μέλη έχουν δικαίωμα να απαγορεύσουν ή να περιορίσουν τη διάθεση στην αγορά ορισμένων μηχανών ή να υποβάλουν τις μηχανές αυτές σε συγκεκριμένες προϋποθέσεις, εάν κρίνουν ότι αυτό είναι απαραίτητο για την προστασία της ασφάλειας και της υγείας. Η απόφαση αυτή τίθεται αμέσως σε ισχύ και μπορεί να εφαρμοστεί στο σύνολο της Ευρωπαϊκής Ένωσης εντός προθεσμίας τριών μηνών.

4.5.2. Η ΟΚΕ θεωρεί ότι χορηγούνται στα κράτη μέλη υπερβολικά εκτενείς δυνατότητες απόφασης (αμέσως και χωρίς διαβούλευση). Θεωρεί ότι οι τεχνικές προδιαγραφές του παραρτήματος Ι παρέχουν ικανοποιητικές λύσεις, καθώς και ότι το άρθρο 4 σχετικά με την εποπτεία της αγοράς και η ρήτρα ασφαλείας αποτελούν επαρκή μέτρα, έτσι ώστε να είναι περιττό το άρθρο αυτό (όπως και το στοιχείο ε) του άρθρου 8, με το οποίο συνδέεται).

4.6. Άρθρο 12

4.6.1. Το άρθρο 12 παράγραφος 4 αφορά τις διαδικασίες αξιολόγησης για τις μηχανές και τα εξαρτήματα ασφαλείας "υψηλού κινδύνου", τα οποία περιγράφονται στο παράρτημα V. Αναφέρονται επίσης 3 διαδικασίες, οι οποίες διευκρινίζονται στα παραρτήματα IX, X και XI αντίστοιχα.

4.6.1.1. Η ΟΚΕ συνιστά να προστεθεί μια απλουστευμένη διαδικασία για τα μηχανήματα που κατασκευάζονται σύμφωνα με τις εναρμονισμένες προδιαγραφές χωρίς εξωτερική αξιολόγηση. Σ' αυτή την περίπτωση παρέχονται οι ακόλουθες 4 δυνατότητες:

α) Εσωτερικός έλεγχος της παραγωγής (παράρτημα VII)

β) Αξιολόγηση της επάρκειας (παράρτημα IX)

γ) Εξέταση τύπου ΕΚ (παράρτημα X)

δ) Πλήρης διασφάλιση ποιότητας (παράρτημα XI).

4.7. Άρθρο 22

4.7.1. H OKE παρατηρεί ότι η "επιτροπή για τις μηχανές" αποτελείται μόνο από εκπροσώπους των κρατών μελών και προεδρεύεται από εκπρόσωπο της Επιτροπής. Τα ενδιαφερόμενα μέρη (εργοδότες, εργαζόμενοι, καταναλωτές κ.λπ.) δεν συμμετέχουν στην επιτροπή αυτή. Βάσει της οδηγίας 98/37/ΕΚ, οι τελευταίοι γνωμοδοτούν μέσω μιας ομάδας εργασίας, όπου εκφράζεται η γνώμη του καθενός, ώστε να μπορεί να συνεκτιμηθεί. Η ΟΚΕ κρίνει ότι η ρύθμιση αυτή θα πρέπει να διατηρηθεί και στο μέλλον.

4.8. Παράρτημα 1

4.8.1. Γενικά

4.8.1.1. Η ΟΚΕ παρατηρεί ότι ένα μεγάλο μέρος του παραρτήματος I έχει τροποποιηθεί λόγω των μεταφράσεων και των προσθηκών. Πολλές παράγραφοι που δεν είναι υπογραμμισμένες φαίνεται ότι έχουν παρόλα αυτά τροποποιηθεί. Το γεγονός αυτό δημιουργεί μεγάλη σύγχυση.

4.8.2. Ορισμοί

4.8.2.1. Η ΟΚΕ θεωρεί ότι οι ορισμοί αυτοί θα πρέπει να εξεταστούν λεπτομερώς σε κάθε γλώσσα από ειδικούς [ΣτΜ: παρέχεται παράδειγμα λανθασμένης ορολογίας από το ολλανδικό κείμενο].

4.8.3. Σχεδιασμός της μηχανής όσον αφορά τη μετακίνησή της

4.8.3.1. Η προστιθέμενη δεύτερη πρόταση επαναλαμβάνεται και σε άλλο σημείο της παραγράφου 1.1.6 και επομένως είναι περιττή. Η ΟΚΕ προτείνει να συμπεριληφθούν στο σημείο 1.10.2 (γ) σχετικά με τις οδηγίες χρήσης και οι οδηγίες για τη μετακίνηση.

4.8.4. Ευστάθεια

4.8.4.1. Η ΟΚΕ θεωρεί ότι οι μηχανές και τα εξαρτήματά τους είναι αδύνατο να ανταποκρίνονται στις απαιτήσεις της δεύτερης προτάσεως. Για παράδειγμα, δεν είναι δυνατό να διασφαλιστεί η ευστάθεια των εξοπλισμών κατά τη θέση σε αχρηστία. Αντιθέτως στο σημείο 1.10.2 (γ) θα ήταν σκόπιμο να προστεθούν στις οδηγίες χρήσεως και οδηγίες σχετικά με τη μεταφορά και την αποσυναρμολόγηση.

4.8.5. Προφυλακτήρες, γενικές απαιτήσεις

4.8.5.1. Η ΟΚΕ επισημαίνει ότι οι "επίπεδοι προφυλακτήρες" πρέπει να συγκρατούνται στη θέση τους χωρίς τα μέσα στερέωσής τους. Συνεπώς, η πέμπτη περίπτωση θα πρέπει να συμπληρωθεί με τις λέξεις: "στο μέτρο του δυνατού".

4.8.6. Σταθεροί προφυλακτήρες

4.8.6.1. Στο παράρτημα Ι, 1.4.2.1 ορίζεται ότι κατά την αποσυναρμολόγηση τα μέσα στερέωσης πρέπει να παραμένουν ενσωματωμένα στους προφυλακτήρες. Προτείνεται να ορισθεί ότι τα μέσα στερέωσης πρέπει να μπορεί να παραμένουν ενσωματωμένα και στον κινητήρα.

4.8.7. Μέσα πρόσβασης στη θέση εργασίας ή στα σημεία επέμβασης που χρησιμοποιούνται για τη συντήρηση

4.8.7.1. Η ΟΚΕ διαπιστώνει ότι σύμφωνα με την πρώτη πρόταση του σημείου αυτού η ρύθμιση ισχύει για τις λειτουργίες παραγωγής, ρύθμισης και συντήρησης. Η ΟΚΕ επιθυμεί να διατηρηθεί ο τίτλος του σημείου 1.6.2 της οδηγίας 98/37/ΕΚ: "Μέσα πρόσβασης στις θέσεις εργασίας ή στα σημεία επέμβασης που χρησιμοποιούνται για τη διεξαγωγή εργασιών".

4.8.8. Σήμανση των μηχανών

4.8.8.1. Η δεύτερη παύλα του σημείου 1.9 δημιουργεί σύγχυση. Η ΟΚΕ προτείνει τη συνένωση της πρώτης και της δεύτερης παύλας με τη διατύπωση "το όνομα και τη διεύθυνση του κατασκευαστή και, ενδεχομένως, του εντολοδόχου του και, εάν συντρέχει περίπτωση, το όνομα και τη διεύθυνση του φυσικού ή νομικού προσώπου που φέρει την ευθύνη συμμόρφωσης της μηχανής προς την παρούσα οδηγία".

4.8.8.2. Θα πρέπει επίσης να διαγραφεί η δεύτερη πρόταση της δεύτερης υποσημείωσης στη σελίδα αυτή η οποία αναφέρεται στο έτος κατασκευής. Δήλωση πιστότητας ΕΚ μπορεί να συνταχθεί οποιαδήποτε άλλη ημερομηνία (π.χ. μακροπρόθεσμη παραγωγή).

4.8.9. Οδηγίες χρήσεως

4.8.9.1. Η ΟΚΕ διαπιστώνει ότι οι οδηγίες "χρήσεως" δεν αναφέρονται σε κανένα σημείο της παραγράφου 1.10.2. Επειδή οι οδηγίες "χρήσεως" έχουν μεγάλη σημασία για την ασφάλεια, η ΟΚΕ προτείνει το σημείο 1.10.2 (ζ) να τροποποιηθεί ως εξής: "τη χρήση και τις προβλεπόμενες συνθήκες χρήσεως κατά την έννοια του σημείου 1.1.2 (γ)".

4.8.9.2. Το στοιχείο (ιστ) μπορεί να διαγραφεί, αν ληφθούν υπόψη τα σημεία 4.8.3 και 4.8.4 του εν λόγω εγγράφου.

4.8.10. Η αντιμετώπιση των ιδιαίτερων κινδύνων λόγω ανυψωτικών εργασιών

4.8.10.1. Η ΟΚΕ παρατηρεί ότι οι γενικές απαιτήσεις δεν αφορούν τις ανυψωτικές μηχανές που δεν προκαλούν μεταβολή επιπέδου. Προτείνει γι' αυτό να διατηρηθούν οι δύο πρώτες σειρές του σημείου 4 του παραρτήματος Ι της οδηγίας 98/37/ΕΚ (στις οποίες διευκρινίζεται ότι οι κίνδυνοι συνδέονται κυρίως με τη μεταβολή επιπέδου).

4.9. Παράρτημα ΙΙ

4.9.1. Η ΟΚΕ προτείνει να αντικατασταθούν τα σημεία Α (1) και Α (2) με την ίδια διατύπωση που προτείνεται για τις δύο πρώτες παύλες του σημείου 1.9 του παραρτήματος Ι (βλέπε 4.8.8.1 ανωτέρω).

4.9.2. Η ΟΚΕ παρατηρεί ότι σύμφωνα με τα σημεία Α(4), Α(5) και Β(3) η δήλωση πιστότητας ΕΚ πρέπει να συμπεριλαμβάνει δήλωση συμμόρφωσης. Η διατύπωση αυτή δημιουργεί σύγχυση, επειδή πρόκειται για ταυτόσημες έννοιες, και πρέπει να τροποποιηθεί [κυρίως το σημείο (5)].

4.9.3. Η ΟΚΕ κρίνει ότι το σημείο Β, σχετικά με το περιεχόμενο της δήλωσης ενσωμάτωσης οιονεί μηχανής, πρέπει να συμπληρωθεί με τα ακόλουθα σημεία:

- Στο σημείο Β(3): "ή/και τις συναφείς διατάξεις τις οποίες πρέπει να πληροί η οιονεί μηχανή".

- Μετά το σημείο Β(4) να συμπληρωθούν τα σημεία Α(9) και Α(10) σχετικά με το περιεχόμενο της δήλωσης πιστότητας ΕΚ για μια μηχανή.

Η προσθήκη των σχετικών διατάξεων και προδιαγραφών στη δήλωση αυτή αυξάνει την προστιθέμενη αξία της.

Βρυξέλλες, 12 Σεπτεμβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) "Έκθεση της Ομάδας Ανεξάρτητων Εμπειρογνωμόνων σχετικά με τη νομοθετική και διοικητική απλούστευση", έγγρ. SEC(95) 2(2) τελικό της 29.11.1995 (δεν έχει δημοσιευθεί στην Επίσημη Εφημερίδα).